સૌરાષ્ટ્રના અમરેલીમાં શ્યામજીભાઇનો જન્મ 01-08-1891 ના રોજ થયેલો. તે સમયે દલિત પછાત વ્યક્તિ માટે શિક્ષણ લેવાની વાત જ એક મોટુ સાહસ ગણાતુ. તેવા સમયે શ્યામજીભાઇએ શિક્ષણ સાહસમાં ઝંપલાવ્યુ અને અમરેલીની અંત્યજ શાળામાં ભણી, શિક્ષણનો વધુ પ્રસાર કરવા શિક્ષક તરીકે નોકરીમાં જોડાયા. 1913માં તેઓ મુંબઇ આવ્યા અને મુંબઇ મ્યુનિસિપલ ગુજરાતી શાળાના આચાર્ય તરીકે ગરીબ � નબળા વર્ગના વિધાર્થીઓના શિક્ષણમાં સવિષેશ કાર્યરત બન્યા. મુંબઇ માહ્યાવંશી સમાજના મંત્રીપદેથી ભારતની મતાધિકાર સમિતિને અસ્પૃશ્યતા દુર કરવા 1932માં પત્ર લખેલ જેના 23 વર્ષ બાદ 1955 માં મતદાન માટેનો સમાજ કાયદો અમલમાં આવેલ. મુંબઇમાં મેઘવાળ વણકરસમાજમાં મોટાભાઇ માસ્તર સામંત નાનજીભાઇ મારવાડી સાથે શિક્ષણનો પાયો નાંખનાર અને "શ્યામજી માસ્તર" તરીકે સમગ્ર મુંબઇમાં નામના મેળવનાર શ્યામજીભાઇની અવિરત શૈક્ષણિક સેવાઓને ધ્યાનમાં લઇને મુંબઇ મેઘવાળ સભા દ્વારા 1933માં તેઓનુ જાહેર સન્માન કરાયેલ. 1974ની 30 મી માર્ચે દલિત વિકાસ માટેની એમની સેવાઓને ધ્યાનમાં લઇને મહારાષ્ટ્ર સરકારે દલિત મિત્રનો પુરસ્કાર આપી એમનુ ગૌરવ વધાર્યુ. સમસ્ત વણકર - મેઘવાળ સમાજમાં જ નહિ પરંતુ મહારાષ્ટ્રમાં પણ આ ખિતાબ મેળવનાર તેઓ સર્વ પ્રથમ હતા. 89 વર્ષની વયે તારીખ 02-12-1980 ના રોજ તેઓનુ મુંબઇમાં અવસાન થયુ.